Brawl Stars

Brawl Stars on suomalaisen videopeliyhtiö Supercellin kehittämä ja julkaisema toimintapeli. Peli julkaistiin testattavaksi 14. kesäkuuta 2017 Kanadassa, ja Suomen, Ruotsin sekä Norjan App Storeihin 18. tammikuuta 2018. Androidille se julkaistiin 26. kesäkuuta 2018. Pelin maailmanlaajuinen julkaisu tapahtui 12. joulukuuta 2018. Peli on käännetty 20 kielelle, myös suomeksi.
Peliä voi pelata eri hahmoilla eli rämäpäillä, joille on erilaisia asusteita. Aikaisemmin Brawl Starsissa ansaittiin palkintoja keräämällä poletteja rähinälippaita varten ja tähtipoletteja isoja lippaita varten. Keväällä vuonna 2020 peliin tuli Brawl Pass, jossa pelaajat voivat hankkia erilaisia palkintoja keräämällä XP:tä otteluista. Poletteja käytetään pelissä virtuaalivaluttana kolikoiden, tehopisteiden, blingien ja krediittien lisäksi. Tammikuussa 2024 Supercell päivitti Brawl Pass -järjestelmäänsä jakamalla sen ainoastaan maksulliseen halvempaan ja kalliimpaan versioon, mikä poisti mahdollisuuden halvemman Brawl Passia ostamiseen jalokivillä.
Jokainen normaali maksullinen Brawl Pass -kausi sisältää yhden kausittain vaihtuvan asun, jonka voi lunastaa läpäisemällä Passin viimeisen tason 50. Brawl Pass Plus -kausi taas sisältää kolme kausittain vaihtuvaa asua, jotka voidaan lunastaa Passin tasoilla 46, 48 ja 50. Brawl Pass -kaudet sisältävät myös paljon muita palkintoja, kuten kolikoita, blingejä, tehopisteitä, krediittejä, jalokiviä, merkkejä ja sprayitä. Brawl Pass -kaudet kestävät noin kuukauden, jonka aikana julkaistaan krediiteillä tai jalokivillä avattavaa rämäpäätä. Brawl Starsissa on myös tehtäviä, joita suorittamalla etenee Brawl Passissa tai saa muita palkintoja, kuten eksklusiivisia merkkejä.
Pelimuodot ja -hahmot.
Peruspelimuodot.
Jalokivikaappaus.
Jalokivikaappaus ("Gem Grab") on pelin peruspelimuoto, jossa kaksi kolmen hengen joukkuetta taistelevat toisiaan vastaan. Tarkoituksena on kerätä enemmän jalokiviä kuin vastustaja. Kun joukkueella on yhteensä kymmenen jalokiveä, alkaa loppulaskenta. Jos joukkue onnistuu pitämään vähintään kymmenen jalokiveä loppulaskennan ajan, peli päättyy ja loppulaskennassa voitolla oleva joukkue voittaa pelin. Jos vastustajan joukkue saa yhtä monta jalokiveä ennen ajan loppumista, loppulaskenta loppuu. Loppulaskenta alkaa uudelleen, kun jompikumpi joukkue saa jalokiven.
Palkkiojahti.
Palkkiojahdissa ("Bounty") kaksi kolmen hengen joukkuetta taistelevat toisiaan vastaan tähdistä. Kun pelaaja tyrmää jonkun, hänen tyrmäämisestään saatava palkkio kasvaa yhdellä tähdellä. Pelin loputtua joukkue, jolla on enemmän tähtiä, voittaa pelin. Vaihtoehtoisesti ensimmäisenä kaksikymmentä tähteä kerännyt joukkue voittaa. Jos joukkueilla on yhtä monta tähteä ajan loppuessa, se joukkue, jolla on sininen tähti, voittaa pelin.
Rähinäpallo.
Rähinäpallo ("Brawl Ball") on pelimuoto, jossa kaksi kolmen hengen joukkuetta pelaavat toisiaan vastaan jalkapalloa. Peli kestää kaksi ja puoli minuuttia, tai kunnes toinen joukkue on saanut kaksi maalia. Jos kumpikaan joukkue ei saa maaleja, tai jos molemmat joukkueet saavat yhden maalin, alkaa jatkoaika (kestää 1 min). Jatkoajalla peli loppuu seuraavasta maalista. Jos kumpikaan joukkue ei saa maalia jatkoajalla, peli päättyy tasapeliin.
Ryöstö.
Ryöstö ("Heist") on pelimuoto, jossa kaksi kolmen hengen joukkuetta kisaa siitä, kumpi rikkoo vastustajajoukkueen kassakaapin nopeammin. Peli kestää kunnes kassakaappi saadaan hajotettua tai maksimissaan kolme minuuttia, jonka jälkeen enemmän kassakaappia vahingoittanut joukkue voittaa. Aina kun kassakaappia on rikottu 25 %, se saa kolme sekuntia kestävän suojan, jonka aikana kassakaappia ei voi rikkoa. Peli voi päättyä myös tasapeliin, jos kumpikaan joukkue ei saa vahinkoa tai ovat saaneet yhtä paljon vahinkoa kassakaappiin. Vielä harvinaisempaa on se, että molempien joukkueiden kassakaapit hajoavat yhtä aikaa.
Selkkaus.
Selkkaus-pelimuotoa ("Showdown") pelataan joko yksin, kahden- tai kolmen hengen joukkueissa. Pian alun jälkeen reunoilta alkaa tulla myrkkypilviä, jotka pienentävät pelialuetta.Tarkoituksena on tuhota vastustajat ja selvitä pisimpään. Pelimuodossa on myös voimakuutiolaatikoita, joista saa voimakuution, jolloin pelaajan (yli yhden pelaajan joukkueessa pelaajien) elin- ja tuhovoima kasvavat.
Tyrmäys.
Tyrmäyksessä ("Knockout") kaksi kolmen pelaajan joukkuetta yrittävät tuhota toistensa rämäpäät siten, että joukkue, joka onnistuu ensiksi tuhoamaan toisen joukkueen kaksi kertaa, voittaa. Toisin kuin muissa pelimuodoissa, tyrmätyt rämäpäät eivät pääse takaisin meneillään olevan erän aikana.
Painealue.
Painealue ("Hot Zone") on pelimuoto, jossa kaksi kolmen hengen joukkuetta kisaa siitä, kumpi saa ensimmäisenä valloitettua kartalla olevat ympyrän muotoiset painealueet. Painealueiden määrä vaihtelee yhdestä kolmeen ja niitä valloitetaan vähitellen keräämällä pisteitä (prosenttimäärää) alueen sisäpuolella seisoessa.
Rankattu.
Rankattu ("Ranked") on 1 000 pokaalilla avautuva pelimuoto, jossa kilpaillaan arvoasteikoista. Aina kun suorittaa asteikon, saa palkinnoksi Starr Dropin. Pro-tasolle päästessä pääsee kilpailemaan Rankatun sijoituksista maailmanlaajuisesti. Pelissä on satunnainen pelitila ja muokkaaja. Helmikuun lopussa 2025 Supercell uudisti Rankattua hieman. Uudistuksiin sisältyi muun muassa Rankatun uusi Pro Pass.
Jengiliiga.
Jengiliiga ("Club league") oli jengin kanssa pelattava pelimuoto, joka koostui jengiliiga- ja tehtäväviikosta. Jengiliigaviikolla kahdeksan jengiä kilpailivat toisiaan vastaan pelaamalla otteluita, jotka maksoivat lippuja. Parhaiten pärjänneillä jengeillä oli eniten jengipokaaleja, joita sai tätä pelimuotoa pelaamalla. Nämä jengit kohosivat arvoasteikolla ja saivat palkinnoksi jengikolikoita. Jengitehtäväviikolla jengin jäsenet saivat jengikolikoita suorittamalla jengitehtäviä. Jengikolikoilla pystyi ostamaan tuotteita jengikaupasta. Jengiliiga poistettiin Brawl Starsista silloin, kun megapossu lisättiin peliin.
Erikoistapahtumat.
Erikoistapahtumat ovat pelimuotoja, joita voi pelata vain tiettyinä aikoina. Erikoistapahtumiin kuuluu muun muassa mestaruushaaste ("Championship Challenge)", jossa voi hävitä vain neljä kertaa. Jos häviää neljä kertaa, pelimuotoa ei voi enää pelata saman mestaruushaasteen aikana.
Roboryminä.
Roboryminä ("Robo Rumble") on pelimuoto, jossa kolmen hengen joukkue yrittää suojella kassakaappia monelta hyökkäävältä robotilta. Välillä hyökkäämään tulee myös isompia robotteja.
Pomo-ottelu.
Pomo-ottelu ("Boss Fight") on pelimuoto, jossa kolmen pelaajan joukkue yrittää tuhota ison pomorobotin. Jos pelaaja kuolee, se syntyy takaisin peliin hetken kuluttua. Jos kaikki kolme pelaajaa ovat kuolleita samaan aikaan, joukkue häviää. Voiton jälkeen seuraava kerta on astetta vaikeampi.
Mahtipeli.
Mahtipeli ("Big Game") on pelimuoto, jossa yksi pelaajista on mahtirämäpää. Viisi muuta pelaajaa yrittävät tuhota mahtirämäpään ennen kuin aika loppuu. Mahtirämäpää on muita nopeampi, sen tuhovoima on suurempi ja sillä on enemmän elinvoimaa.
Pelaajien tekemät kartat (kartantekijä).
Pelaajat ovat voineet tehdä pelissä omia karttojaan marraskuusta 2020 lähtien. Niistä on tehty kaksi kartantekijäpelimuotoa: Päivän ehdokaskartat ja Päivän voittajakartta.
Päivän ehdokaskartat.
Päivän ehdokaskartat ("Candidates of the Day") on pelimuoto, jossa voi pelata muiden pelaajien tekemiä karttoja. Kartta voi päästä mukaan pelimuotoon, kun se saa kymmenen ääntä pelaajilta ystävyysotteluissa.
Päivän voittajakartta.
Jos pelaajan kartta menestyy hyvin Päivän ehdokaskartat -pelimuodossa ("Winner of the Day"), se saattaa päästä Päivän voittajakartta -osioon. Päästessään voittajakartta-osioon kartasta tulee lähes kuin oikea kartta 24 tunnin ajaksi. Ainoana erotuksena on se, että Päivän voittaja -kartoissa pokaaleja ei voi saada eikä menettää, toisin kuin oikeissa kartoissa.
Pelihahmot.
Pelin pelattavia hahmoja kutsutaan rämäpäiksi ("Brawlers"), joita pelissä on 96 kappaletta. Rämäpäät jaetaan eri luokkiin harvinaisuuden mukaan. Luokat ovat: harvinaiset, superharvinaiset, eeppiset, myyttiset, legendaariset ja ultralegendaariset. Rämäpäitä voi avata Starr-polulta krediiteillä, joita taas saa Brawl Passista ja pokaalipolulta. Niitä voi päivittää ja niille voi ostaa erilaisia asuja. Rämäpäille on saatavilla myös tähtivoimia ("Starr Powers"), varusteita ("Gadgets"), tehosteita ("Gears") ja hyperlatauksia ("Hypercharges"). Näiden avulla hahmot saavat uusia kykyjä. Varusteet ovat saatavilla tehotasosta 7, tähtivoimat tehotasosta 9, tehosteet tehotasosta 10 ja hyperlataukset tehotasosta 11 alkaen. Pelin suurin tehotaso on 11. Pelin aloitushahmo on Shelly.